Diari Oficial de la Generalitat Valenciana


Sumari del DOGV 8368, del 24-08-2018 (2018/8071)

RESOLUCIÓ de 20 d'agost de 2018, del director general de l'Institut Valencià de la Joventut, per la qual es disposa la publicació del Reglament de règim intern del Consell Valencià de la Joventut.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8368

Data del DOGV
:   24-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8071


Data del document
:   20-08-2018

Organisme emissor
:   Institut Valencià de la Joventut

Tipus de document
:   Resolució

Descriptors 

:   * reglament intern
    * legislació
    * institució pública

RESOLUCIÓ de 20 d'agost de 2018, del director general de l'Institut Valencià de la Joventut, per la qual es disposa la publicació del Reglament de règim intern del Consell Valencià de la Joventut. [2018/8071]  
El 4 de març de 2018 va ser aprovat i ratificat per l'Assemblea General Ordinària del Consell Valencià de la Joventut, el seu Reglament de règim intern.  
L'article 26 apartat 2 de la Llei 15/2017, de 10 de novembre, de la Generalitat, de polítiques integrals de joventut disposa que, una vegada aprovat el Reglament de règim intern del Consell Valencià de la Joventut, serà publicat en el Diari Oficial de la Generalitat Valenciana (DOGV).  
Pel que antecedeix, resolc:  
Disposar la publicació, en el Diari Oficial de la Generalitat Valenciana, del Reglament de règim intern del Consell Valencià de la Joventut que figura com a annex de la present resolució.  
  
València, 20 d'agost de 2018.- El director general de l'Institut Valencià de la Joventut: Jesús Martí Nadal.  
  
  
ANNEX  
Reglament de règim intern del Consell Valencià de la Joventut  
  
TÍTOL I  
El Consell Valencià de la Joventut  
  
CAPÍTOL I  
Disposicions generals  
  
Article 1. Naturalesa  
1. El Consell Valencià de la Joventut és el màxim òrgan de representació de les organitzacions de la joventut valenciana i l'interlocutor amb el Consell i les institucions públiques i privades en matèria de joventut.  
  
2. El Consell Valencià de la Joventut es constitueix en corporació pública sectorial de base privada amb personalitat jurídica pròpia i amb plena capacitat per a complir les seues finalitats.  
3. El Consell Valencià de la Joventut es regirà per les normes de dret privat, i en particular per aquelles que regulen el funcionament de les associacions, amb les especificitats que preveu la Llei 15/2017, de 10 de novembre, de la Generalitat, de polítiques integrals de joventut, i pels preceptes del present Reglament. No obstant això, la seua activitat estarà subjecta a les normes de dret públic quan exercisca potestats administratives atribuïdes per l'ordenament jurídic.  
  
Article 2. Finalitats  
Són fins del Consell Valencià de la Joventut:  
1. Defensar els interessos i els drets de la joventut, i col·laborar en la promoció d'una efectiva igualtat d'oportunitats de les persones joves en el seu desenvolupament polític, social, econòmic i cultural.  
2. Fomentar en les persones joves l'associacionisme juvenil, perquè emprenguen en grup la solució de les qüestions que els afecten.  
3. Representar al moviment associatiu juvenil valencià en les institucions de joventut.  
4. Col·laborar amb la Generalitat en l'elaboració de la política juvenil.  
  
Article 3. Funcions  
Són funcions del Consell Valencià de la Joventut:  
1. Promoure activitats dirigides a assegurar la participació de les persones joves en les decisions i en les mesures que els afecten.  
2. Elaborar i promoure, per iniciativa pròpia o a petició d'altres, informes o estudis sobre matèries relacionades amb la joventut i amb els seus problemes.  
3. Promoure la creació de consells de joventut d'àmbit local i territorial.  
4. Prestar serveis a les associacions i els consells locals de la joventut que el formen, i facilitar la cooperació i la coordinació entre les diferents associacions i consells locals i territorials de joventut.  
  
5. Fer d'interlocutor entre la Generalitat i les organitzacions juvenils en tot allò que afecta al col·lectiu.  
6. Participar en els òrgans consultius de l'administració quan se li requerisca.  
7. Emetre, si escau, els informes que se li demanen.  
8. Elaborar, anualment, un informe sobre les actuacions que realitza i proposar, si escau, les mesures que es consideren oportunes per a la millora de la qualitat de la vida de la gent jove.  
9. Ser consultat quan es duguen a terme actuacions, programes, campanyes, destinació de recursos, ajudes o subvencions a entitats juvenils, a consells de joventut o a la joventut en general.  
10. Promoure la cultura, i especialment el valencià i la cultura valenciana, com a expressió dels nostres senyals d'identitat pròpies.  
11. Qualssevol altres que s'acorden amb l'administració en el marc de les funcions que estableix per al Consell Valencià de la Joventut la Llei 15/2017, de la Generalitat, de Polítiques integrals de joventut.  
  
12. Fomentar la vertebració de les relacions de participació, amb qualsevol altre organisme, plataforma, entitat i estructura de participació de la joventut en l'àmbit de la Unió Europea, en col·laboració amb el Consell de la Joventut d'Espanya.  
  
Article 4. Àmbit territorial  
El Consell Valencià de la Joventut té per àmbit d'actuació el de la Comunitat Valenciana, i s'hi reconeix també la denominació de País Valencià, segons allò que recull el Preàmbul de l'Estatut d'Autonomia de la Comunitat Valenciana.  
  
Article 5. Seu  
La seu del Consell Valencià de la Joventut s'estableix a la ciutat de València i el seu domicili social és el carrer Llanterna, 26.  
  
  
CAPÍTOL II  
Dels membres del Consell Valencià de la Joventut  
  
Article 6. Membres del Consell Valencià de la Joventut  
1. El Consell Valencià de la Joventut està compost per entitats membres de ple dret i entitats membres adherides.  
2. Podran ser entitats membres de ple dret del Consell Valencià de la Joventut les següents entitats que complisquen els requisits que estableix el present Reglament en el seu article 7:  
a) Els consells locals de joventut  
b) Els consells territorials de joventut  
c) Les associacions juvenils i les seues federacions, confederacions i unions  
d) Les associacions d'alumnat universitari i no universitari, i les seues federacions, confederacions i unions les persones associades de les quals siguen joves  
e) Les seccions, àrees, departaments i organitzacions juvenils d'altres entitats socials, com associacions de caràcter general, seccions juvenils de partits polítics, sindicats, associacions de consumidors, culturals, esportives, festives, de joventut empresària o de confessions religioses, i les seues federacions, confederacions i unions  
f) Les entitats prestadores de serveis a la joventut sense ànim de lucre  
3. Són entitats membres adherides del Consell Valencià de la Joventut les entitats que no complisquen algun dels requisits exigits per a ser membres de ple dret que recull l'article 7 del present Reglament, tot complint els requisits fixats en l'article 8, i que sol·liciten participar-hi com a tals.  
4. Per a formar part del Consell Valencià de la Joventut, les entitats hauran de sol·licitar-ho per escrit. Els seus estatuts, estructures i activitats no contradiran els principis de la llei 15/2017, de la Generalitat, de Polítiques integrals de joventut, ni el Reglament de Règim Intern del Consell Valencià de la Joventut.  
  
Article 7. Requisits per a ser membre de ple dret del Consell Valencià de la Joventut  
1. Els consells locals de joventut:  
Tots els consells locals de joventut que sol·liciten formar part del Consell Valencià de la Joventut seran membres de ple dret.  
2. Els consells territorials de joventut:  
Tots els consells territorials de joventut que sol·liciten formar part del Consell Valencià de la Joventut seran membres de ple dret.  
  
3. Les associacions juvenils i les seues federacions, confederacions i unions:  
a) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
b) Pertànyer, almenys, a 3 consells locals i/o territorials de la joventut.  
c) Tindre implantació en, almenys, 3 comarques diferents.  
d) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
4. Les associacions d'alumnat universitari i les seues federacions, confederacions i unions:  
a) Figurar inscrites en el cens corresponent amb, almenys, un any d'antelació a la sol·licitud d'ingrés.  
b) Pertànyer, almenys, a 1 consell local i/o territorial de la joventut.  
  
c) Tindre presència en, almenys, 3 facultats d'una universitat pública de la Comunitat Valenciana.  
d) Que la seua personalitat jurídica no coincidisca amb la de cap altre membre del Consell Valencià de la Joventut.  
5. Associacions d'alumnat no universitaris, i les seues federacions, confederacions i unions:  
a) Figurar inscrites en el cens corresponent, almenys, un any d'antelació a la sol·licitud d'ingrés.  
b) Pertànyer, almenys, a 3 consells locals i/o territorials de la Joventut.  
c) Tindre implantació en, almenys, 3 comarques diferents.  
d) Que la seua personalitat jurídica no coincidisca amb la de cap altre membre del Consell Valencià de la Joventut.  
6. Les seccions, àrees, departaments i organitzacions juvenils d'altres entitats socials, tals com associacions de caràcter general, seccions juvenils de partits polítics, sindicats, etc.  
a) Que tinguen una especificitat i mandat de treball juvenil reconeguts pels òrgans de l'entitat general.  
b) Que Les persones afiliades a l'entitat general computables tinguen fins a 30 anys, inclusivament.  
c) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
  
d) Pertànyer, almenys, a 3 consells locals i/o territorials de la Joventut.  
e) Tindre implantació en, almenys, 3 comarques diferents.  
f) Que la seua personalitat jurídica no coincidisca amb la de cap altre membre del Consell Valencià de la Joventut.  
7. Entitats prestadores de serveis a la joventut:  
a) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
  
b) Pertànyer, almenys, a 3 consells locals i/o territorials de la Joventut.  
c) Tindre implantació en, almenys, 3 comarques diferents.  
d) Que la seua personalitat jurídica no coincidisca amb la de cap altre membre del Consell Valencià de la Joventut.  
  
Article 8. Membres adherits del Consell Valencià de la Joventut  
Podran ser membres adherits totes aquelles entitats descrites en l'article 6 que no reunisquen els requisits per a ser membres de ple dret o que, reunint els requisits, decidisquen optar per aquesta via.  
En tot cas, serà necessari que la seua personalitat jurídica no coincidisca amb la de cap membre del Consell Valencià de la Joventut. Així mateix, estaran excloses les organitzacions i associacions que pertanyen a moviments, federacions, confederacions, coordinadores o estructures similars que ja en siguen membres.  
  
Article 9. Sol·licitud d'ingrés  
Les organitzacions i entitats compreses en l'article 6 podran formar part del Consell Valencià de la Joventut, en qualitat de membres de ple dret o membres adherits, sempre que ho sol·liciten per escrit a la Comissió Permanent i complisquen les condicions i els requisits que fixa aquest reglament.  
La documentació a entregar per a sol·licitar l'ingrés serà la següent:  
  
1. Consells locals de Joventut  
a) Sol·licitud d'ingrés com a entitat membre, tot especificant si vol ser membre de ple dret o adherit, signada per qui tinga la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit pel secretari o secretària de l'entitat.  
c) Còpia compulsada dels estatuts.  
d) Certificat que figura inscrita en el Cens de Consells de Joventut de la Generalitat Valenciana.  
e) Relació nominal de les persones que n'integren l'òrgan directiu.  
  
f) Fotocòpia del NIF de l'entitat.  
g) Certificat amb la relació d'entitats membres del consell local de joventut, expedit per qui n'exercisca la secretaria.  
h) Certificat, expedit per l'Ajuntament, amb el número d'habitants del municipi.  
2. Consells territorials de joventut  
a) Sol·licitud d'ingrés com a entitat membre, tot especificant si es vol ser membre de ple dret o adherit, signada per qui tinga la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit pel secretari o secretària de l'entitat.  
c) Còpia compulsada dels estatuts.  
d) Certificat que figura inscrita en el Cens de Consells de Joventut de la Generalitat Valenciana.  
e) Relació nominal de les persones que n'integren l'òrgan directiu.  
  
f) Fotocòpia del NIF de l'entitat.  
g) Certificat amb la relació d'entitats membres del consell territorial de joventut, expedit per qui n'exercisca la secretaria.  
  
h) Certificats, expedits pels ajuntaments, amb el nombre d'habitants dels municipis en els quals té implantació.  
3. Associacions juvenils i les seues federacions, confederacions i unions  
a) Sol·licitud d'ingrés com a entitat membre, tot especificant si es vol ser membre de ple dret o adherida, signada per qui tinga la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'Ajuntament corresponent.  
f) Relació nominal de les persones que n'integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per qui exercisca la secretaria d'aquests consells.  
  
i) Certificat, expedit per la secretaria de l'entitat, amb el nombre de persones afiliades. En el cas de les federacions, confederacions i unions, certificat amb el nombre de persones afiliades a cadascuna de les associacions membres.  
4. Les associacions d'alumnes universitaris i les seues federacions, confederacions i unions  
a) Sol·licitud d'ingrés com a entitat membre, tot especificant si es vol ser membre de ple dret o adherida, signada per qui tinga la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en cens corresponent.  
e) Certificats d'implantació en les facultats en les quals tinga presència, expedit per l'autoritat acadèmica corresponent.  
f) Relació nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per qui exercisca la secretaria d'aquests consells.  
  
i) Certificat expedit per la secretaria de l'entitat, amb el nombre de persones afiliades. En el cas de les federacions, confederacions i unions, certificat amb el nombre de persones afiliades a cadascuna de les associacions membre.  
5. Associacions d'alumnes no universitaris, i les seues federacions, confederacions i unions  
a) Sol·licitud d'ingrés com a entitat membre, tot especificant si es vol ser membre de ple dret o adherida, signada per qui ostente la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit per qui exercisca la secretaria de l'entitat.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Relació nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per qui exercisca la secretaria d'aquests consells.  
  
i) Certificat expedit per la secretaria de l'entitat, amb el nombre de persones afiliades. En el cas de les federacions, confederacions i unions, certificat amb el nombre de persones afiliades a cadascuna de les associacions membre.  
6. Les seccions, àrees, departaments i organitzacions juvenils d'altres entitats socials, com ara associacions de caràcter general, seccions juvenils de partits polítics, sindicats  
a) Sol·licitud d'ingrés com a entitat membre, tot especificant si es vol ser membre de ple dret o adherida, signada per qui tinga la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat que l'entitat delega expressament la representació en matèria juvenil en l'àrea, departament, secretaria o equivalent que corresponga.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Relació nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
  
i) Certificat expedit per la secretaria, amb el nombre de persones afiliades de la secció, àrea, departament o organització.  
7. Entitats prestadores de serveis a la joventut  
a) Sol·licitud d'ingrés com a entitat membre, tot especificant si es vol ser membre de ple dret o adherida, signada per qui ostente la representació de l'entitat on es faça constar la voluntat d'incorporar-se al Consell Valencià de la Joventut.  
b) Certificat de l'acord adoptat per l'òrgan competent de l'entitat de sol·licitar l'ingrés en el Consell Valencià de la Joventut expedit pel secretari o secretària de l'entitat.  
c) Còpia compulsada dels estatuts.  
d) Certificat d'inscripció en cens corresponent de l'Institut Valencià de la Joventut.  
e) Certificats d'implantació en municipis, expedits per l'Ajuntament corresponent.  
f) Relació nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per les secretaries d'aquests consells.  
  
i) Certificat expedit per la secretaria amb el nombre de persones afiliades. En el cas de les federacions, confederacions i unions, certificat amb el nombre de persones afiliades a cadascuna de les associacions membre.  
  
Article 10. Règim d'admissions  
1) La Comissió Permanent és l'òrgan competent per a estudiar i informar de les sol·licituds d'admissió i en l'establiment de mecanismes de comprovació que estime convenients, i podrà recaptar per a aqueixa comesa, assistència material i tècnica de les administracions valencianes, així com dels consells locals i/o territorials de joventut.  
  
2) L'entitat que sol·licite l'admissió haurà de fer-ho presentant la documentació en el registre del Consell Valencià de la Joventut. La documentació es podrà presentar per correu postal, electrònic, i posat cas que requerisca ser acarada, presencialment. La Comissió Permanent, una vegada rebuda la sol·licitud, procedirà a estudiar la documentació.  
  
3) En cas que la documentació siga correcta i es complisquen els requisits d'admissió, la Comissió Permanent emetrà un informe positiu per a ser inclòs en la següent Reunió Plenària d'Entitats Membres o Assemblea General Ordinària que es realitze amb posterioritat a la sol·licitud d'ingrés.  
4) En cas que la documentació no siga correcta i/o no es puguen comprovar els requisits d'admissió, la Comissió Permanent podrà requerir per correu electrònic a l'entitat sol·licitant aclariments i tota la documentació necessària que no ha sigut presentada. Si transcorreguts 10 dies de la recepció de la notificació, no s'ha rebut la documentació requerida, la Comissió Permanent emetrà un informe negatiu per a ser inclòs en la següent Reunió Plenària d'Entitats Membres o Assemblea General Ordinària que es realitze amb posterioritat a la sol·licitud d'ingrés.  
5) Els informes, tant positius com negatius, sobre l'admissió d'entitats membres, es trametran a totes les entitats del Consell Valencià de la Joventut i a l'entitat sol·licitant, amb una antelació de 15 dies a la celebració de la Reunió Plenària d'Entitats Membres o Assemblea General Ordinària.  
6) En la Reunió Plenària d'Entitats Membres o Assemblea General Ordinària, la Comissió Permanent presentarà els informes relatius a totes les sol·licituds rebudes i la documentació presentada i sol·licitada.  
  
Es podran donar diferents suposats en conéixer de la sol·licitud d'ingrés d'una entitat:  
a) Informe positiu de la Comissió Permanent:  
i) Si cap entitat no presenta una moció, es farà efectiu l'ingrés a partir de l'endemà en què va finalitzar la Reunió Plenària d'Entitats Membres o Assemblea General Ordinària en què van ser admeses.  
ii) Si alguna entitat membre haguera presentat alguna moció en contra de l'admissió, raonada sobre els requisits d'accés, el procés d'admissió quedarà suspés i l'entitat interessada podrà sol·licitar que la decisió siga reconsiderada en la primera Assemblea General que es convoque; en aquest cas prosperarà amb el vot favorable de 2/3 dels vots emesos.  
  
b) Informe negatiu de la Comissió Permanent: ha de ser motivat per l'incompliment dels requisits taxats en el present Reglament, en aquest cas no procedirà l'ingrés de l'entitat sol·licitant.  
7) L'acord d'admissió o no admissió es notificarà a l'entitat interessada en el termini de 10 dies, i, en tot cas, la resolució de no admissió haurà de ser motivada.  
8) La Comissió Permanent posarà a la disposició dels representants de les entitats membres, degudament acreditats, els expedients de les entitats sol·licitants perquè els revisen a la seu del Consell Valencià de la Joventut, els 15 dies anteriors a l'Assemblea o la Reunió Plenària d'Entitats Membres, tenint en compte els drets fixats en la LOPD.  
  
  
Article 11. Drets de les entitats de ple dret  
1. Participar en l'Assemblea General amb dret a triar i ser triades per a formar part dels òrgans del Consell Valencià de la Joventut i dret de veu i vot en tots els òrgans dels quals formen part.  
  
2. Participar en les reunions plenàries d'entitats membres amb dret a veu i vot.  
3. Participar en les activitats organitzades pel Consell Valencià de la Joventut.  
4. Participar, sempre que siga possible, en les activitats en què prenga part el Consell Valencià de la Joventut  
5. Tindre accés a la informació, prèvia sol·licitud, a la documentació del Consell Valencià de la Joventut.  
6. Proposar assumptes en l'ordre del dia de les assemblees i reunions plenàries d'entitats membres, òrgans que decidiran sobre la seua inclusió o no.  
7. Presentar mocions o propostes de resolucions davant de l'Assemblea i de les reunions plenàries d'entitats membres, d'acord amb el que estableix el present reglament.  
8. Sol·licitar la convocatòria de les comissions especialitzades o àrees de treball que estime oportú.  
9. Utilitzar, prèvia petició, les infraestructures i serveis del Consell Valencià de la Joventut.  
10. Consultar en qualsevol moment, prèvia petició, els comptes i els balanços del Consell Valencià de la Joventut.  
  
Article 12. Drets de les entitats adherides  
1. Participar en les assemblees amb dret a veu però no a vot.  
2. Participar en les reunions plenàries d'entitats membres dret a veu però no a vot.  
3. Participar en les activitats de les comissions especialitzades o àrees de treball amb veu i vot.  
4. Participar en les activitats organitzades pel Consell Valencià de la Joventut.  
5. Participar, sempre que siga possible, en les activitats en què el Consell Valencià de la Joventut prenga part.  
6. Tindre accés a la informació i, prèvia sol·licitud, a la documentació del Consell Valencià de la Joventut.  
7. Utilitzar, prèvia petició, la infraestructura i els serveis del Consell Valencià de la Joventut.  
8. Consultar en qualsevol moment, prèvia petició, els comptes i els balanços del Consell Valencià de la Joventut.  
  
Article 13. Deures de les entitats membres de ple dret i adherides  
  
1. Contribuir amb la seua col·laboració al desenvolupament i promoció del Consell Valencià de la Joventut.  
2. Complir la legislació vigent i el Reglament del Consell Valencià de la Joventut.  
3. Acceptar i respectar els acords adoptats pels òrgans competents.  
  
4. Participar en les assemblees, reunions plenàries d'entitats membres i comissions especialitzades o àrees de treball.  
5. Pagar les quotes i aportacions que s'establisquen.  
6. Informar el Consell Valencià de la Joventut sobre les variacions que es produïsquen en la seua entitat respecte de les condicions d'admissió, i renovar la documentació corresponent a les condicions d'admissió amb una periodicitat màxima de 3 anys, i cada vegada que hagen tingut lloc canvis en els òrgans de direcció i representació.  
  
7. Presentar, en els dos primers mesos de cada exercici, una memòria de les activitats realitzades l'any anterior per l'entitat, segons el model facilitat pel Consell Valencià de la Joventut.  
  
Article 14. Pèrdua de la condició de membre  
1. La condició de membre es perdrà:  
a) Per dissolució de l'entitat membre.  
b) Per decisió de l'entitat membre.  
c) Per incompliment del reglament del Consell Valencià de la Joventut.  
d) Per deixar de complir algun dels requisits necessaris per a l'admissió.  
e) Per inassistència a tres assemblees i/o reunions plenàries d'entitats membres consecutives.  
f) Per no assistir a cap activitat organitzada pel Consell Valencià de la Joventut o a cap reunió de les comissions especialitzades o àrees de treball durant un any.  
g) Per impagament injustificat de dues quotes anuals consecutives.  
h) Per comportaments que impliquen violència física o intimidació dels seus representants a altres membres d'entitats del Consell Valencià de la Joventut.  
2. La Comissió Permanent és competent per a instruir expedient d'expulsió quan s'incórrega en alguna de les situacions esmentades en l'apartat anterior, tot garantint el dret d'audiència a les persones responsables de l'entitat en qüestió, excepte en els casos que recullen els apartat 1.a i 1.b del present article, en què s'instruirà expedient de baixa.  
  
3. La proposta de la Comissió Permanent d'expulsar o donar de baixa una entitat membre haurà de ser sotmesa a l'aprovació de l'Assemblea General, i la proposta prosperarà quan obtinga el vot favorable de 2/3 dels vots emesos.  
4. Tota proposta d'expulsió o de baixa ha de ser notificada, amb almenys 15 dies d'antelació, a l'entitat afectada, i estar inclosa en l'ordre del dia de l'Assemblea General.  
  
Article 15. Canvi d'estatus  
1. L'entitat que vulga canviar el seu estatus, de membre adherit a membre de ple dret del Consell Valencià de la Joventut, haurà de presentar per escrit davant de la Comissió Permanent aquells requisits dels quals no disposava en el moment de la seua admissió i que es troben regulats en l'article 7 del present reglament. El procés per al canvi d'estatus a membre de ple dret seguirà el que s'estableix en l'article 10 del present Reglament.  
2. Quan una entitat perda la seua condició de membre de ple dret per pèrdua d'algun requisit, podrà sol·licitar en la mateixa Assemblea en la qual cause baixa la seua nova inclusió com a membre adherit. L'entitat presentarà el seu expedient i, una vegada estudiat, i si compleix els requisits que estipula l'article 8 del present reglament, l'Assemblea podrà votar la seua inclusió com a membre adherit, que quedarà aprovada amb 2/3 a favor dels vots emesos.  
3. Una vegada siga aprovat el nou estatus, tant en l'apartat 1 com l'apartat 2, es farà efectiu en el moment en què finalitze l'Assemblea o Reunió Plenària d'Entitats Membres.  
  
  
CAPÍTOL III  
Dels òrgans del Consell Valencià de la Joventut  
  
Article 16. Òrgans del Consell Valencià de la Joventut  
Són òrgans del Consell Valencià de la Joventut  
a) L'Assemblea General  
b) La Reunió Plenària d'Entitats Membres  
c) La Comissió Permanent  
d) Les comissions especialitzades o àrees de treball  
  
  
Secció 1  
De l'Assemblea  
  
Article 17. Competències de l'Assemblea  
1. L'Assemblea General és el màxim òrgan de participació i decisió del Consell Valencià de la Joventut.  
2. Són funcions de l'Assemblea General les següents:  
a) Determinar les línies generals d'actuació i el programa biennal del Consell Valencià de la Joventut i efectuar mandats als altres òrgans del Consell Valencià de la Joventut.  
b) Aprovar, si escau, la memòria anual del Consell Valencià de la Joventut presentada per la Comissió Permanent.  
c) Aprovar, si escau, la gestió biennal de la Comissió Permanent.  
d) Resoldre sobre les sol·licituds d'admissió i les propostes de pèrdua de la condició de membres del Consell Valencià de la Joventut que presente la Comissió Permanent.  
e) Encomanar encàrrecs específics a la Reunió Plenària d'Entitats Membres i a les comissions especialitzades i fixar un pla de treball biennal. Estudiar i debatre els documents elaborats per aquests dos òrgans i ratificar-ne, si escau, les resolucions.  
f) Triar i cessar els membres de la Comissió Permanent.  
g) Decidir sobre la incorporació del Consell Valencià de la Joventut a òrgans nacionals i internacionals de representació juvenil, així com sobre la seua eixida.  
h) Crear i dissoldre les comissions especialitzades o àrees de treball.  
i) Aprovar i modificar les bases d'execució del pressupost.  
j) Aprovar el reglament de funcionament del Consell Valencià de la Joventut.  
k) Aprovar anualment, si escau, el balanç de situació i l'estat de comptes presentats per la Comissió Permanent.  
l) Aprovar, si escau, els pressupostos anuals presentats per la Comissió Permanent.  
m) Aprovar, si escau, l'execució del programa de treball del Consell Valencià de la Joventut.  
n) Qualssevol que, corresponent al Consell de la Joventut de la Comunitat Valenciana, no estiguen expressament atribuïdes a un altre òrgan.  
  
Article 18. Composició de l'Assemblea  
1. Formen part de l'Assemblea, amb dret a veu i vot, les entitats membres de ple dret, i amb dret a veu, les entitats adherides:  
  
a) Les entitats membres de ple dret participaran amb dues persones delegades, amb veu i vot.  
b) Les entitats membres adherides participaran amb dues persones representants, amb veu però sense vot.  
c) La composició de persones representants de cada entitat tindrà un equilibri de gènere en el qual el nombre de dones haurà de ser superior al 30 %.  
2. Les persones que integren la Comissió Permanent participaran en l'Assemblea General, amb veu però no vot, a excepció d'aquelles que s'acrediten com a delegades de la seua entitat.  
3. Podran assistir també a l'Assemblea aquelles persones que tinguen la condició de convidades per part de la Comissió Permanent i de les entitats membres. Les persones convidades de fins a 35 anys tindran només veu. A partir d'aquesta edat, no tindran veu, a excepció dels càrrecs institucionals.  
  
Article 19. Edat i acreditació de les persones delegades  
1. Les persones delegades de l'Assemblea hauran de tindre necessàriament entre 12 i 30 anys, inclusivament, i ser acreditades per l'entitat a la qual representen.  
2. La condició de delegada no és delegable.  
3. Les persones delegades acrediten la seua condició mitjançant l'exhibició, a la Mesa, del DNI o de qualsevol altre document acreditatiu d'igual valor. La Mesa passarà el DNI al cos tècnic, el qual registrarà la persona com a delegada i li atorgarà la seua corresponent credencial i vot, si escau.  
4. Una vegada acreditada i ratificada posteriorment per la Mesa, la persona delegada o convidada no podrà perdre els seus drets i obligacions en cap concepte.  
  
Article 20. Convocatòria de l'Assemblea i ordre del dia  
1. L'Assemblea podrà reunir-se amb caràcter ordinari o extraordinari.  
2. L'Assemblea General es reunirà amb caràcter ordinari una vegada a l'any, en el primer quadrimestre.  
3. L'Assemblea General es reunirà amb caràcter extraordinari totes les vegades que ho considere oportú la Comissió Permanent, la Reunió Plenària d'Entitats Membres o així ho sol·licite un terç dels membres de ple dret del Consell Valencià de la Joventut.  
4. La convocatòria de l'Assemblea ordinària serà expedida amb un mes d'antelació. En el cas de les extraordinàries, ho serà amb 15 dies. Ambdues convocatòries es faran per correu electrònic a l'adreça que cada entitat membre haja facilitat com a adreça de contacte, tot indicant el corresponent ordre del dia, i també seran publicades en la pàgina web del Consell Valencià de la Joventut.  
5. La documentació i materials de l'Assemblea Ordinària seran enviats i publicats, com a mínim, amb una antelació de 15 dies, i en el cas de les assemblees extraordinàries el termini serà d'una setmana.  
6. En cas d'Assemblea Ordinària, L'ordre del dia el fixarà la Reunió Plenària d'Entitats Membres anterior a la realització d'aquesta, i a proposta de la Comissió Permanent, tenint en compte les peticions formulades per les entitats membres. L'ordre del dia haurà de ser ratificat o modificat per la mateixa Assemblea.  
7. En cas d'Assemblea Extraordinària, l'ordre del dia el fixarà l'òrgan que la convoque. En cas d'Assemblea Extraordinària convocada a petició d'un terç dels membres del Consell Valencià de la Joventut, l'ordre del dia contindrà necessàriament aquells punts que hagen motivat la petició, sense inclusions i sense que puga variar-se.  
  
8. L'Assemblea quedarà vàlidament constituïda encara que no es complisquen els requisits de la convocatòria, si les persones delegades de tots els membres de ple dret del Consell Valencià de la Joventut es reuneixen i així ho acorden.  
  
Article 21. Quòrum de l'Assemblea  
El quòrum per a la vàlida constitució de l'Assemblea és la majoria de dos terços de les persones delegades convocades. Si no hi haguera quòrum, l'Assemblea es constituirà en segona convocatòria amb almenys un terç de les persones delegades convocades.  
  
Article 22. Obertura de l'Assemblea  
L'assemblea serà declarada oberta per la Presidència del Consell Valencià de la Joventut i quedarà vàlidament constituïda en primera convocatòria quan estiguen presents, almenys, els dos terços de les persones delegades convocades i, en segona convocatòria, siga quin siga el nombre de delegades que hi concórreguen.  
Una vegada declarada oberta l'Assemblea, prendrà possessió la Mesa de l'Assemblea, a qui li correspondrà la Presidència de l'Assemblea.  
  
Article 23. La Mesa de l'Assemblea  
La Mesa de l'Assemblea General és l'organisme encarregat de moderar i dirigir-la.  
1. Composició  
La Mesa de l'Assemblea estarà composta per la Comissió Permanent, que exercirà la presidència de la Mesa, la persona que ostente la secretaria de la Comissió Permanent, qui impulsarà i coordinarà el seu desenvolupament.  
Quan es tracte d'una assemblea d'elecció de Comissió Permanent, la Mesa estarà formada per 3 persones, que n'exerciran la presidència, la secretaria i una vocalia, triades de la forma següent:  
a) Presentació de candidatures  
1. Qualsevol persona, avalada per una entitat membre, podrà ser candidata.  
2. Les candidatures hauran de ser presentades per escrit, amb signatura de la candidata i el segell de l'entitat, a la Comissió Permanent, des del dia que es convoque la Reunió Plenària anterior a l'Assemblea General d'elecció, fins al seu inici.  
3. Serà requisit imprescindible que les persones candidates siguen delegades en l'Assemblea General d'elecció de Comissió Permanent.  
b) Elecció  
1. La Mesa es triarà en la Reunió Plenària anterior a l'Assemblea General d'elecció.  
2. La votació serà secreta i es durà a terme mitjançant una llista oberta en la qual figuraran totes les candidatures propostes per les entitats. Cada delegat de les entitats membres de ple dret haurà de marcar tres persones candidates.  
3. La persona més votada ostentarà la Presidència de la Mesa; ocuparà la Secretaria, la segona més votada, i quedarà com a Vocal, la tercera. En cas d'empat entre dos o més membres, es sotmetrà a les persones candidates empatades a una segona votació.  
c) Substitucions  
1. Si a l'inici de l'Assemblea General d'elecció no compareix alguna de les persones que componen la Mesa, es reorganitzaran les responsabilitats d'acord amb el resultat de la votació per la qual van ser triades.  
2. Es procedirà llavors a l'elecció dels càrrecs vacants, entre les delegades de l'Assemblea que presenten candidatura, mitjançant votació secreta amb llista oberta.  
2. Atribucions de la Mesa  
a) Ordenar i impulsar el treball d'acord amb l'ordre del dia de l'Assemblea.  
b) Presidir i ordenar els debats i les votacions.  
c) Proposar, si escau, la disposició de temes o qüestions de l'ordre del dia quan la marxa de l'Assemblea així ho requerisca.  
d) Fer complir el present Reglament i interpretar-lo.  
e) Resoldre per majoria de la Mesa les qüestions que s'hi puguen suscitar.  
f) Recaptar l'assistència de la gerència en cas que ho considere necessari.  
3. Atribucions de la Presidència de la Mesa  
a) Correspon a la Presidència de la Mesa obrir, suspendre i alçar les sessions, dirigir els debats, autoritzar l'ús de la paraula i fixar el nombre màxim d'intervencions i la seua durada. Tot aplicant el mateix mecanisme a les entitats membres i a la resta de components de la Mesa. Així mateix, abans de cada votació exposarà amb claredat els termes de la proposta o propostes sotmeses a votació.  
  
b) La Presidència podrà cridar a l'ordre i, si escau, retirar la paraula a les persones que en les seues intervencions s'allarguen excessivament, se n'isquen del tema objecte de debat, falten a allò que s'estableix en el present Reglament, alteren l'ordre dels debats o obstaculitzen la bona marxa de l'Assemblea.  
c) En cas de necessitat, la Presidència podrà delegar les seues funcions en una altra persona de la Mesa.  
  
Article 24. Desenvolupament de l'Assemblea  
L'Assemblea funcionarà en plenari, excepte quan s'estipule el contrari. Les seues sessions estaran presidides per la Mesa de l'Assemblea, a excepció de l'obertura i la clausura.  
1. Desenvolupament dels debats  
a) L'ordre dels debats es farà d'acord amb l'ordre del dia de l'Assemblea.  
b) Les persones que desitgen intervindre en els debats hauran de sol·licitar-ho a la Mesa de l'Assemblea  
c) La Mesa fixarà el nombre d'intervencions tenint en compte les sol·licituds i el temps fixat en l'ordre del dia de l'Assemblea. La Comissió Permanent podrà fer ús de la paraula prèvia sol·licitud a la Mesa.  
  
2. Torns de paraula  
a) La Presidència de la Mesa concedirà a qui intervinga l'ús de la paraula per a la defensa de cada ponència o punt de discussió, que n'exposarà les línies fonamentals.  
b) A continuació s'obrirà un torn de paraula per a les intervencions de les persones delegades. El o la ponent podrà intervindre en rèplica i, en qualsevol cas, al final del debat.  
3. Les resolucions  
a) Les resolucions són propostes breus i específiques sobre temes que no tenen entitat de ponència, però que estan relacionades amb assumptes d'interés general en el marc dels debats de l'Assemblea.  
b) Les resolucions es trametran a la Comissió Permanent com a màxim 7 dies abans de l'Assemblea. Es podran presentar resolucions d'urgència davant de la Mesa de l'Assemblea sempre que el motiu ho requerisca i així siga aprovat per l'Assemblea.  
4. Adopció d'acords i votacions  
a) Aquells punts de l'ordre del dia els assumptes dels quals requerisquen votació o aprovació, acabat el debat es sotmetran a votació i quedaran aprovats quan obtinguen la majoria simple dels vots, llevat que s'establisca una altra cosa. Si es produeix un empat, prevaldrà l'estatus quo.  
b) Per a cadascuna de les qüestions sotmeses a votació, es podrà emetre un vot a favor, en contra o una abstenció, i els delegats també poden no emetre vot. Les abstencions comptaran com a vots emesos i vàlids. Els vots nuls comptaran com a vots emesos i no vàlids.  
  
c) Les votacions seran a mà alçada, excepte per a l'elecció de càrrecs o quan una entitat, degudament acreditada, sol·licite que siga secreta.  
d) Les votacions no podran interrompre's sota cap pretext, i mentre es vote no es concedirà la paraula a ningú per a parlar sobre el tema objecte de la votació.  
e) Una vegada iniciada una votació, serà vàlida independentment del nombre de persones delegades presents, a porta tancada, i no podrà incorporar-s'hi cap persona delegada una vegada començada.  
  
f) Els acords adoptats per l'Assemblea seran executius des del mateix moment que s'adopten, amb independència de les correccions que es pogueren realitzar en el moment d'aprovació de l'acta.  
g) No podrà ser objecte d'acord cap assumpte que no figure inclòs en l'ordre del dia, tret que estiguen presents totes i tots els membres de ple dret de l'òrgan i siga declarada la urgència de l'assumpte pel vot favorable de la majoria.  
  
Article 25. Actes  
Correspon a la Secretaria de l'Assemblea la redacció de les actes de les sessions, que hi recollirà línies generals de les intervencions, les propostes formulades amb indicació de la persona ponent i l'entitat, les votacions produïdes i els resultats de les eleccions. Les actes seran signades per la Secretaria, amb el vistiplau de la Presidència, i seran aprovades en l'Assemblea posterior, per a la qual totes les entitats en disposaran prèviament d'una còpia, amb 15 dies d'antelació.  
  
En el cas de l'acta d'una assemblea d'elecció de Comissió Permanent, l'acta serà signada, una vegada aprovada, per la Comissió Permanent entrant.  
  
  
Secció II  
De la Reunió Plenària d'Entitats Membres  
  
Article 26. Competències de la Reunió Plenària d'Entitats Membres  
  
1. En el temps transcorregut entre la celebració de les reunions ordinàries de l'Assemblea General i a fi de coordinar, desenvolupar i prendre els acords necessaris que garantisquen el bon funcionament del Consell Valencià de la Joventut, així com per a promoure la relació entre els membres de la Comissió Permanent i les entitats membres, tindrà lloc la Reunió Plenària d'Entitats Membres.  
2. A aquesta reunió assistiran els membres de la Comissió Permanent i una persona delegada per cada entitat, amb dret a veu i vot, en el cas de les entitats de ple dret, i amb dret sol a veu, en el cas de les entitats adherides.  
3. Li competeixen, en particular, sense perjudici de les competències de l'Assemblea, les funcions següents:  
1. Preparar, a proposta de la Comissió Permanent, els treballs de l'Assemblea.  
2. Coordinar els treballs de l'Assemblea, de les comissions especialitzades o àrees i de la resta dels òrgans del Consell Valencià de la Joventut d'acord amb les resolucions de l'Assemblea.  
3. Fer els seguiments del pla de treball, acords i mandats de l'Assemblea a la Comissió Permanent i de les comissions especialitzades o àrees.  
4. Crear i dissoldre grups de treball d'acord als objectius fixats per l'Assemblea.  
5. Informar sobre la interpretació del Reglament Intern del Consell Valencià de la Joventut.  
6. Conéixer el balanç de situació i estat d'execució del pressupost.  
  
7. Fer el seguiment del programa de treball del Consell Valencià de la Joventut, analitzant la gestió realitzada per la Comissió Permanent fins a aqueix moment.  
8. Prendre els acords necessaris per a garantir el bon funcionament del Consell Valencià de la Joventut.  
9. Aprovar o rebutjar, previ informe de la Comissió Permanent, les noves incorporacions de membres al Consell Valencià de la Joventut.  
  
10. Aprovar resolucions, en els mateixos termes que els fixats per a l'Assemblea General.  
11. Qualssevol altres que li encomane l'Assemblea General.  
  
  
Article 27. Composició de la Reunió Plenària d'Entitats Membres  
  
1. Formen part de la Reunió Plenària d'Entitats Membres:  
i) Les persones que integren la Comissió Permanent.  
ii. Una representant per cadascuna de les entitats de ple dret, amb veu i vot.  
iii. Una representant per cadascuna de les entitats adherides, amb veu però sense vot.  
2. Podran assistir a la plenària sense dret a vot aquelles persones que tinguen la condició de convidades per part de la Comissió Permanent i de les entitats membres.  
  
Article 28. Edat i acreditació, i vot dels delegats  
1. Les persones delegades de la Reunió Plenària d'Entitats Membres hauran de tindre necessàriament entre 12 i 30 anys, inclusivament i ser acreditades per l'Entitat a la qual representen.  
2. La condició de delegada no és delegable.  
3. Les persones delegades acrediten la seua condició mitjançant l'exhibició del DNI o qualsevol altre document acreditatiu d'igual valor. El cos tècnic registrarà la persona com a delegada i li atorgarà la seua corresponent credencial i vot, si escau.  
4. Cada persona delegada d'una entitat membre de ple dret tindrà un vot. La persona acreditada com a representant d'una entitat membre observadora tindrà veu però no vot.  
5. Les persones convidades per la Comissió Permanent o per alguna de les entitats membres podran assistir amb veu i sense vot fins als 35 anys, inclusivament i sense veu ni vot a partir d'aqueixa edat.  
  
Article 29 Convocatòria de la Reunió Plenària d'Entitats Membres i ordre del dia  
1. La convocatòria de la Reunió Plenària d'Entitats Membres es farà per correu electrònic a l'adreça que cada entitat membre haja facilitat com a adreça de contacte, tot indicant el corresponent ordre del dia, i també serà publicada en la pàgina web del Consell Valencià de la Joventut.  
2. La Reunió Plenària d'Entitats Membres podrà reunir-se amb caràcter ordinari, extraordinari i amb caràcter d'urgència.  
a) La Reunió Plenària d'Entitats Membres es reunirà amb caràcter ordinari, com a mínim, dues vegades a l'any. La convocatòria es farà amb un mes d'antelació i, oïdes les peticions de les entitats membres, es trametrà l'ordre del dia fixat amb la Comissió Permanent.  
  
b) La Reunió Plenària d'Entitats Membres Extraordinària es reunirà convocada per la Presidència a proposta, almenys, de dos terços de la Comissió Permanent, o quan ho sol·licite, amb l'exposició de temes a tractar, un terç de les entitats membres. La seua convocatòria es realitzarà almenys 10 dies abans de la celebració, tot adjuntant el corresponent ordre del dia, que contindrà necessàriament aquells punts que hagen motivat la petició.  
c) Es convocarà la Reunió Plenària d'Entitats Membres d'urgència quan la Presidència, a proposta de la Comissió Permanent, considere que existeixen circumstàncies sobrevingudes que requerisquen una especial i urgent resposta per part de la Reunió Plenària d'Entitats Membres. La convocatòria es farà amb el corresponent ordre del dia i serà expedida amb el major marge possible, tenint en compte el caràcter urgent de la convocatòria.  
3. La Reunió Plenària d'Entitats Membres quedarà vàlidament constituïda, encara que no es complisquen els requisits de la convocatòria, persones delegades de les entitats membres de ple dret del Consell Valencià de la Joventut allí reunits així ho acorden, per unanimitat, i sempre que es complisca el quòrum que estableix l'article 30 del present Reglament.  
4. No podrà ser objecte d'acord cap assumpte que no figure inclòs en l'ordre del dia, tret que estiguen presents tots els membres de ple dret de l'òrgan i siga declarada la urgència de l'assumpte pel vot favorable de la majoria.  
  
Article 30. Quòrum de la Reunió Plenària d'Entitats Membres  
1. El quòrum per a la vàlida constitució de la Reunió Plenària d'Entitats Membres és la majoria absoluta d'entitats membres de ple dret.  
  
2. Si no hi haguera quòrum, la Reunió Plenària d'Entitats Membres es reunirà en segona convocatòria mitja hora després de la primera, i aleshores hi haurà prou amb l'assistència d'una tercera part dels membres de ple dret.  
  
Article 31. Actes  
La Secretaria del Consell Valencià de la Joventut estendrà acta de cada sessió de la Reunió Plenària d'Entitats Membres en la qual figuraran els acords adoptats i totes les circumstàncies que resulten procedents per al fidel reflex de les sessions. Les actes seran signades per la Secretaria amb el vistiplau de la Presidència i seran aprovades en la reunió Plenària d'Entitats Membres posterior, per a això les entitats n'hauran de disposar d'una còpia amb 15 dies d'antelació.  
  
  
Secció III  
De la Comissió Permanent  
  
Article 32. Naturalesa  
La Comissió Permanent és l'òrgan que dirigeix i coordina les activitats del Consell Valencià de la Joventut, i li correspon l'execució dels acords de l'Assemblea General i la Reunió Plenària d'Entitats Membres, així com la gestió ordinària del Consell.  
Promou la coordinació i comunicació entre les comissions especialitzades o àrees i assumeix la direcció del Consell Valencià de la Joventut i la seua representació quan l'Assemblea no està reunida.  
  
Article 33. Composició i mandat  
1. Composició  
a) La Comissió Permanent està composta entre 7 i 9 persones, amb la següent distribució: una presidència, almenys una vicepresidència, una secretaria, una tresoreria, i un nombre variable de vocalies.  
  
b) Almenys dues persones de la Comissió Permanent han de ser-ho en representació de dos consells de la joventut de comarques diferents.  
c) La composició de la Comissió Permanent tindrà un equilibri entre dones i homes, en el qual cap gènere estarà representat en menys d'un 40 %.  
2. Mandat  
a) El mandat de la Comissió Permanent és de dos anys. Les persones integrants només podran ser reelegides una vegada, llevat d'aquelles que no hagen complit més de la meitat d'algun dels seus mandats, que podran ser reelegides dues vegades.  
b) Les persones que integren la Comissió Permanent representen el conjunt d'entitats del Consell Valencià de la Joventut, per la qual cosa, en l'exercici dels seus càrrecs, no estan lligades per l'acord de les seues respectives entitats.  
c) Formar part de la Comissió Permanent és compatible amb l'acompliment de càrrecs en les entitats membres respectives.  
  
Article 34. Elecció i nomenament  
L'Assemblea General triarà, per un període de dos anys, la Comissió Permanent. De les persones que integren aquesta Comissió Permanent, l'Assemblea General triarà, així mateix, la persona que presidirà el Consell Valencià de la Joventut, i també la Comissió Permanent.  
  
1. Presentació de candidatures  
a) Les candidatures a la Comissió Permanent hauran de presentar-se a la Mesa, des de la convocatòria de l'Assemblea General d'elecció fins a 15 dies abans de la seua celebració.  
b) Hauran de presentar-se candidatures completes, tancades i bloquejades en les quals s'especifique el nom, els cognoms, la data de naixement, el núm. de DNI i l'entitat membre de ple dret a la qual pertanyen les persones candidates. També s'especificarà qui opta a la presidència, a la vicepresidència o vicepresidències, a la secretaria, a la tresoreria i a les vocalies.  
c) La composició de les candidatures s'ajustarà a l'article 33 del present Reglament.  
d) Les candidatures hauran de presentar-se amb un pla de línies d'actuació en el qual s'especifiquen els reptes i prioritats en el treball de cada àrea, el repartiment de responsabilitats i àrees de la candidatura, així com una breu presentació de cadascuna de les persones que la integren.  
2. Validació de les candidatures  
a) La Mesa de l'Assemblea revisarà les candidatures presentades per a comprovar que compleixen els requisits marcats en el punt anterior. Posat cas que no en compliscquen algun, podran requerir-los-en la documentació.  
b) Les candidatures que complisquen amb els requisits seran comunicades a les entitats membres, com a màxim 24 hores abans del començament de l'Assemblea.  
c) Una vegada oberta l'Assemblea es podran variar, davant de la Mesa, dues persones, excepte la persona que opta a la presidència.  
3. Elecció  
a) La votació per a triar a la Comissió Permanent serà per sufragi universal, directe i secret. Cada persona delegada podrà triar una única candidatura de les presentades.  
b) Resultarà triada aquella candidatura que haja obtingut el major nombre de vots. En cas que dues o més candidatures obtinguen el mateix nombre de vots, es tornarà a repetir la votació mitja hora més tard.  
4. Nomenament  
a) El nomenament de la Comissió Permanent es produirà en el moment en què es comunique el resultat de la votació.  
b) El nomenament de la Comissió Permanent haurà de ser publicat en el Diari Oficial de la Generalitat Valenciana.  
  
Article 35. Funcions  
Corresponen a la Comissió Permanent les funcions següents:  
a) Executar els mandats i acords de l'Assemblea i de la Reunió Plenària d'Entitats Membres.  
b) Elevar, a l'aprovació de l'Assemblea General, la memòria i el programa anual, així com l'estat de comptes, el balanç de situació i el pressupost.  
c) Coordinar els treballs de l'Assemblea, de la Reunió Plenària d'Entitats Membres, de les comissions especialitzades o àrees, així com dels grups de treball que s'hagen establit.  
d) Proposar representants per als organismes i institucions dels quals el Consell Valencià de la Joventut forme part.  
e) Emetre els informes, dictàmens i normativa interna que li siguen sol·licitats, que acorde per pròpia iniciativa, o aquells que reculla el present Reglament.  
f) Estudiar i informar les sol·licituds d'admissió i els expedients d'expulsió o baixa.  
g) Designar la Gerència del Consell Valencià de la Joventut i proposar la seua ratificació a la Reunió Plenària d'Entitats Membres.  
h) Contractar el personal al servei del Consell Valencià de la Joventut segons els criteris adoptats per la Reunió Plenària d'Entitats Membres.  
i) Sol·licitar ajuda material tècnica, amb caràcter temporal, de representants de les diferents àrees de l'Administració, per al compliment de les tasques del Consell Valencià de la Joventut.  
j) Qualssevol altres que li encomane l'Assemblea.  
  
Article 36. Reunions, acords i actes  
1. La Comissió Permanent es reunirà, almenys, una vegada al mes, amb l'excepció del mes d'agost, i en les ocasions que siga convocada per la Presidència, bé a iniciativa pròpia bé per petició d'algun dels seus membres.  
2. Les reunions es convocaran amb una antelació, almenys, de 48 hores.  
3. L'ordre del dia de les reunions de la Comissió Permanent el fixarà i el comunicarà la Presidència amb 48 hores d'antelació. Els i les membres de la Comissió Permanent tindran 24 hores per a fer les aportacions que consideren oportunes.  
4. Per a la vàlida constitució de la Comissió Permanent hauran d'estar presents, almenys la meitat més un dels seus membres, entre els quals hi haurà la Presidència o la Vicepresidència. Quedarà vàlidament constituïda, encara que no es complisquen els requisits de la convocatòria, si es reuneixen tots els seus membres i així ho acorden, per unanimitat.  
5. Les persones integrants de la Comissió Permanent tenen dret a participar telemàticament en les reunions, a través d'un sistema de videoconferència. Per a això, hauran de sol·licitar-ho a la Presidència en el moment de la convocatòria. La reunió, en aqueix cas, s'haurà de fer amb els mitjans materials i tècnics que en permeten la participació efectiva.  
  
6. Els acords seran adoptats per majoria simple. Si es produeix un empat, prevaldrà l'statu quo. Els acords seran immediatament executius.  
  
7. L'assistència a les seues reunions és obligatòria i les deliberacions que s'hi facen seran secretes.  
8. La Secretaria del Consell Valencià de la Joventut estendrà acta de cada reunió, en la qual figuraran els acords adoptats i totes les circumstàncies que resulten procedents per al fidel reflex de les sessions. Les actes seran signades per la Secretaria, amb el vistiplau de la Presidència, seran aprovades en la reunió posterior i la Secretaria del Consell Valencià de la Joventut quedarà autoritzada a emetre certificacions dels acords que incloguen.  
  
Article 37. Funcions de la Presidència  
Corresponen a la Presidència les funcions següents:  
1. Exercir la representació legal del Consell Valencià de la Joventut.  
  
2. Representar el Consell Valencià de la Joventut davant dels poders públics, entitats, corporacions i personalitats de qualsevol ordre quan tal funció no l'exercisca col·legiadament la Comissió Permanent.  
  
3. Executar els acords adoptats per la Comissió Permanent.  
4. Convocar les reunions tant de l'Assemblea, la Reunió Plenària d'Entitats Membres, i la Comissió Permanent, i alçar-les una vegada esgotat l'ordre del dia.  
5. Donar el vistiplau a les actes i certificacions esteses per la Secretaria del Consell Valencià de la Joventut.  
6. Ordenar els pagaments vàlidament acordats.  
7. Impulsar i dirigir els treballs de la Comissió Permanent, d'acord amb les línies d'actuació marcades per l'Assemblea i la Reunió Plenària d'Entitats Membres.  
8. Supervisar el funcionament administratiu diari del Consell Valencià de la Joventut i adoptar les mesures que considere de caràcter urgent per al bon govern, règim i administració del Consell Valencià de la Joventut, i donar compte obligatòriament a la Comissió Permanent en cada reunió.  
9. Coordinar l'elaboració de les memòries a presentar davant de l'Assemblea i de la Reunió Plenària d'Entitats Membres.  
10. Aquelles altres funcions que li atribuïsca el present Reglament.  
  
Article 38. Funcions de la Vicepresidència  
Corresponen a la Vicepresidència les funcions següents:  
1. Totes aquelles atribuïdes a la Presidència, que assumirà en cas d'absència, abstenció, malaltia o vacant provisional.  
2. També exercirà aquelles que li siguen expressament delegades per la Presidència o la Comissió Permanent.  
3. Aquelles altres que li atribueix el present Reglament.  
  
Article 39. Funcions de la Secretaria  
Corresponen a la Secretaria les funcions següents:  
1. Redactar, amb el vistiplau de la Presidència, les actes de les reunions de l'Assemblea, de la Reunió Plenària d'Entitats Membres i de la Comissió Permanent.  
2. Portar i custodiar el Registre General del Consell Valencià de la Joventut, l'Arxiu Administratiu, el Llibre de Registre de Membres i els seus expedients individuals, i el Llibre d'Actes de totes les reunions estatutàries.  
3. Rebre i donar compte a la Comissió Permanent de totes les sol·licituds i comunicacions que es trameten al Consell Valencià de la Joventut.  
4. Expedir, amb el vistiplau de la Presidència, les certificacions que es sol·liciten per a les persones interessades.  
5. Aquelles altres funcions que li atribuïsca el present Reglament.  
6. En cas d'absència, malaltia, abstenció o vacant la Secretaria serà substituïda per una altra persona de la Comissió Permanent, per acord d'aquesta.  
  
Article 40. Funcions de la Tresoreria  
Corresponen a la Tresoreria les funcions següents:  
1. Custodiar i rendibilitzar els fons del Consell Valencià de la Joventut.  
2. Pagar els lliuraments que autoritze la Presidència.  
3. Informar periòdicament la Comissió Permanent de la situació econòmica del Consell Valencià de la Joventut.  
4. Redactar l'esborrany dels documents comptables i pressupostaris, així com els informes econòmics que la Comissió Permanent ha de presentar a l'aprovació de l'Assemblea o de la Reunió Plenària d'Entitats Membres, de conformitat amb el que preveu el present Reglament.  
5. Ingressar i retirar fons dels comptes bancaris, conjuntament amb la Presidència, o si escau, amb persona de la Comissió Permanent designada per aquesta.  
6. Portar un inventari minuciós i administrar els béns del Consell Valencià de la Joventut.  
7. Controlar la comptabilitat, realitzar les previsions de tresoreria i verificar la caixa.  
8. Aquelles altres funcions que li atribuïsca el present reglament.  
9. En cas d'absència, malaltia, abstenció o vacant, la Tresoreria serà exercida per una altra persona de la Comissió Permanent, per acord d'aquesta.  
  
Article 41. Funcions de les vocalies  
Corresponen a les persones que exercisquen les vocalies les funcions següents:  
1. Vetlar pel compliment dels acords de l'Assemblea, la Reunió Plenària d'Entitats Membres i de la Comissió Permanent.  
2. Assistir la Presidència i la resta de la Comissió Permanent en les seues funcions.  
3. Coordinar les comissions especialitzades o àrees, i dirigir els treballs que presidisquen.  
4. Realitzar aquelles funcions que els encomane la Comissió Permanent o la Presidència.  
  
Article 42. De les vacants  
1. Queda vacant un lloc de la Comissió Permanent en els casos següents.  
a) Per defunció.  
b) Per dimissió.  
c) Per cessament de confiança.  
d) Per no haver sigut coberta en l'elecció de la Comissió Permanent.  
  
2. La dimissió d'un o més membres de la Comissió Permanent haurà de fer-se per escrit, dirigida a la resta de la Comissió Permanent, la qual l'haurà de traslladar a les entitats membres en el termini màxim de 15 dies des de la seua notificació.  
3. En el cas que una entitat membre retire la confiança a una persona de la Comissió Permanent de la seua pròpia entitat podrà presentar una moció de confiança i en serà cessat, sempre que així ho aprove també la Comissió Permanent i emeta un informe sobre aquest tema que haurà de fer arribar a les entitats membres en el menor temps possible.  
  
4. Cobertura de les vacants:  
a) Quan l'existència d'una vacant produïsca un incompliment de la composició de la Comissió Permanent segons el que estableix l'article 33, haurà de ser coberta en un termini màxim de 4 mesos, mitjançant la convocatòria d'una Assemblea General.  
b) Quan l'existència de la vacant no n'incomplisca la composició, serà la Comissió Permanent qui decidisca quan convocar el procés per a cobrir-la, tot incloent l'assumpte en l'ordre del dia d'una Assemblea General. Les entitats membres també podran sol·licitar l'obertura del procés per a cobrir una vacant, tot convocant una Assemblea General Extraordinària en els termes que fixa el present Reglament i incloent un punt en l'ordre del dia a aquest efecte.  
5. El procés per a la cobrir els càrrecs vacants serà el següent:  
a) Des de la data de la convocatòria de l'Assemblea General fins a 5 dies abans, es podran presentar candidatures per a cobrir la vacant a proposta de la Comissió Permanent i/o per part de qualsevol entitat membre.  
b) La candidatura haurà de ser conforme als requisits de composició de la Comissió Permanent, i les persones candidates hauran de ser delegades en l'Assemblea General.  
c) Les candidatures que complisquen amb tots els requisits seran trameses a totes les entitats membres com a màxim 24 hores abans del començament de l'Assemblea.  
d) En l'Assemblea General es procedirà a l'elecció de la vacant, mitjançant votació secreta, de les persones candidates, i s'incorporarà a la Comissió Permanent aquella que obtinga el major nombre de vots. En cas d'empat, la votació es repetirà mitja hora més tard.   
6. La vacant de la persona que exerceix la Presidència, o de més de la meitat de la Comissió Permanent, provocarà la dimissió automàtica de la resta de membres, que quedaran en funcions mentre es convoca una Assemblea Extraordinària. Aquesta Assemblea es convocarà en el termini màxim d'un mes i en ella es triarà una nova Comissió Permanent.  
  
Article 43. Comissió Gestora  
1. Quan el procediment d'elecció d'una Comissió Permanent finalitze sense l'elecció d'aquesta, s'haurà de triar, d'entre les persones delegades de l'Assemblea General proposades com a candidates, i mitjançant votació secreta amb llistes tancades, una Comissió Gestora formada per una Presidència, una Secretaria i una Tresoreria.  
2. La funció de la Comissió Gestora és la de portar la gestió ordinària el Consell Valencià de la Joventut i convocar, en el termini màxim de 6 mesos des de la seua elecció, un nou procés d'elecció d'una Comissió Permanent.  
  
  
Secció IV  
De les comissions especialitzades o àrees de treball  
  
Article 44. Naturalesa i competència  
Les comissions especialitzades o àrees de treball són òrgans del Consell Valencià de la Joventut amb funcions d'estudi i assessorament, sense perjudici de les competències que són pròpies de l'Assemblea General i de la Comissió Permanent.  
És competència de l'Assemblea General decidir sobre la constitució, el seguiment i la finalització de les comissions especialitzades o àrees de treball.  
Les comissions especialitzades seran enteses com a grups de treball la funció de les quals és estudiar situacions concretes per a les quals siguen convocats, així com elaborar els documents i les propostes d'actuació. Les conclusions de les comissions especialitzades seran preses en compte per la Comissió Permanent com a base d'actuació, però no seran vinculants per al Consell Valencià de la Joventut mentre no les ratifiquen l'Assemblea o la Reunió Plenària d'Entitats Membres.  
  
Article 45. Responsable  
1) La persona Responsable de cada grup de treball serà el membre de la Comissió Permanent responsable de l'àrea a la qual pertanya el tema a tractar. En cas d'absència, malaltia, abstenció o vacant, la Comissió Permanent podrà encarregar a altre dels seus membres la responsabilitat de grup de treball d'àrea.  
2) Les funcions de la persona responsable del grup de treball són:  
a) Convocar, alçar i dirigir els grups de treball de les àrees que presideix i coordina els seus treballs.  
b) Estendre acta dels acords i conclusions que s'adopten en els grups de treball d'àrea.  
c) Informar la resta de la Comissió Permanent i les entitats membres, de les conclusions i acords aconseguits en el grup de treball d'àrea.  
d) Aquelles altres funcions que li corresponen com a vocal de la Comissió Permanent.  
  
Article 46. Composició  
1. Seran convocats als grups de treball tots els membres del Consell Valencià de la Joventut, tant els membres de ple dret com els membres adherits. Així mateix es podrà convocar també les entitats col·laboradores o una persona en representació d'entitats juvenils que, estant legalment constituïdes, i segons el parer de la Comissió Permanent, exercisquen una activitat rellevant per al tema objecte del grup de treball, sempre que així ho acorde la majoria de les persones presents.  
  
2. La responsable del grup podrà convidar persones en qualitat d'expertes per la seua rellevància o trajectòria, relacionades amb el tema a tractar.  
3. Les persones que integren la Comissió Permanent poden assistir amb veu i sense vot a les reunions dels grups de treball.  
  
Article 47. Règim de funcionament  
1. Els grups de treball seran convocats per la persona responsable de l'àrea a què pertanya el tema a tractar. Es convocaran per correu electrònic totes les entitats membres i adherides amb, almenys, 15 dies d'antelació, i la convocatòria es publicarà en la pàgina web. En la convocatòria haurà d'aparéixer l'ordre del dia del grup de treball i el lloc, el dia i l'hora en què es convoca.  
2. Els grups de treball es convocaran sempre que hi haja un tema susceptible de ser tractat en aquestes reunions i amb la finalitat que la seua resolució siga consensuada entre les entitats.  
3. La persona responsable del grup de treball el coordinarà i moderarà, prepararà la documentació i l'esborrany de l'acta que serà enviada en el termini d'un mes. En la següent reunió s'aprovarà, si escau, l'acta de la reunió. Podrà sol·licitar, quan ho estime oportú per a alguna reunió, que el personal tècnic del Consell Valencià de la Joventut assistisca tècnicament el grup de treball.  
4. Cada àrea de treball del Consell Valencià de la Joventut podrà crear tots els grups de treball que considere necessaris per al seu normal funcionament.  
  
Article 48. La Borsa de Formació  
1. La Borsa de Formació del Consell Valencià de la Joventut és una comissió especialitzada que realitza les funcions de formació i facilitació de processos de les entitats membres del Consell Valencià de la Joventut.  
2. Estarà formada per persones formadores expertes en processos associatius i de participació juvenil, i amb experiència acreditada en formació, i la seua coordinació l'exercirà una persona de la Comissió Permanent del Consell Valencià de la Joventut, que assumirà la funció de coordinació de formació. La persona coordinadora de formació vetlarà pel correcte funcionament de la Borsa de Formació.  
3. Mitjançant un protocol aprovat per la Comissió Permanent del Consell Valencià de la Joventut, i que estarà a la disposició de les entitats membres, es regularà el funcionament de la Borsa de Formació, el mecanisme d'accés, selecció i eixida de les persones que integren la Borsa, i l'organització, les funcions i la remuneració de les persones que en formen part.  
  
  
Secció V  
De les col·laboracions  
  
Article 49. Dels convenis de col·laboració i les entitats col·laboradores  
La Comissió Permanent podrà establir convenis de col·laboració amb aquelles entitats i institucions que es considere d'interés col·laborar amb el Consell Valencià de la Joventut.  
Els convenis de col·laboració seran presentats en la Reunió Plenària d'Entitats Membres tot especificant la naturalesa de la col·laboració i les contraprestacions de cadascuna de les parts.  
Les entitats i institucions amb què es tinguen subscrits convenis de col·laboració, tindran la consideració d'entitats col·laboradores del Consell Valencià de la Joventut.  
  
Secció VI  
De la moció de censura contra els òrgans   
del Consell Valencià de la Joventut  
  
Article 50. De la moció de censura contra els òrgans del Consell Valencià de la Joventut  
1. Qualsevol membre de ple dret del Consell Valencià de la Joventut podrà promoure la tramitació d'una moció de censura dirigida contra la totalitat de cada òrgan electe del Consell Valencià de la Joventut, o contra una part, quan considere que determinades actuacions dels anteriors atempten greument contra els principis, les línies d'actuació, la normativa o els acords del Consell Valencià de la Joventut, o incomplisquen greument les obligacions inherents al càrrec.  
  
2. La tramitació de la moció de censura s'iniciarà mitjançant escrit motivat de qui la promoga signat per qui ostente la representació legal d'un terç, almenys, dels membres de ple dret del Consell Valencià de la Joventut.  
3. Rebut l'escrit en el Registre General del Consell Valencià de la Joventut, la Comissió Permanent disposarà d'un termini de 10 dies per a la verificació de les dades presentades i, si les troba conformes, procedirà a la convocatòria d'una Assemblea Extraordinària, amb la moció de censura com a únic punt de l'ordre del dia. Si la moció de censura és contra la totalitat de la Comissió Permanent, l'Assemblea haurà de convocar-se en qualsevol cas. En tots dos casos l'Assemblea haurà de celebrar-se en un termini no superior a 45 dies des de la recepció de la sol·licitud de tramitació i, mentrestant, no podrà celebrar-se cap assemblea.  
4. Prosperarà la moció de censura quan siga recolzada per, almenys, la meitat més un dels vots emesos en l'Assemblea. La votació serà secreta i no hi haurà segona volta.  
5. Posat cas que prosperara la moció de censura contra una part de l'òrgan, les persones objecte de la moció cessaran automàticament i seran substituïdes en les seues funcions per altres persones que formen part de l'òrgan al qual pertanyien, per acord dels seus integrants. Les vacants resultants seran cobertes en la següent Assemblea General o Reunió Plenària d'Entitats Membres, segons siga procedent.  
6. Si la moció de censura és contra la totalitat de la Comissió Permanent, s'hi adjuntarà una composició alternativa d'una nova Comissió Permanent. Si prospera la moció de censura, la Comissió Permanent alternativa prendrà possessió en la mateixa Assemblea.  
  
  
Secció VII  
De la descentralització del Consell Valencià de la Joventut  
  
Article 51. Reunions dels òrgans del Consell Valencià de la Joventut  
Les reunions dels òrgans del Consell Valencià de la Joventut es faran descentralitzadament, en funció dels criteris d'assistència i de les possibilitats econòmiques del Consell Valencià de la Joventut.  
  
  
Article 52. Delegacions  
El Consell Valencià de la Joventut, sense que es convoque assemblea o plenària, a proposta de la Comissió Permanent, podrà establir delegacions fora de la ciutat de València atenent criteris territorials.  
  
  
CAPÍTOL IV  
De la representació del Consell Valencià de la Joventut  
 en altres organismes i institucions  
  
Article 53. De la representació en el Consell Rector de l'IVAJ  
a) Formaran part del Consell Rector de l'Institut Valencià de la Joventut, en representació del Consell Valencià de la Joventut, la persona que n'ostente la Presidència, i quatre persones, triades de forma paritària per part de l'Assemblea General, per un període de 2 anys.  
b) Per a procedir a triar la representació del Consell Valencià de la Joventut en el Consell Rector de l'IVAJ, es procedirà de la forma següent:  
i. Les entitats podran presentar candidatures unipersonals des de 15 dies abans de l'Assemblea en què es produirà l'elecció, i fins a 24 hores abans del seu inici. Les persones candidates hauran de tindre la condició de delegades en l'Assemblea.  
ii. L'elecció serà mitjançant votació secreta amb llista oberta, en la qual figuraran totes les persones candidates. Cada persona delegada podrà elegir un màxim de 4 candidates i resultaran triades les 4 persones que reben més vots, sent necessària la paritat en la composició final de les representants. En cas d'empat entre dues o més candidates, es repetirà la votació.  
c) Les persones representants del Consell Valencià de la Joventut en el Consell Rector de l'IVAJ, en cas de voler renunciar a la seua funció, ho hauran de fer per escrit a la Comissió Permanent. En cas de vacant, es procedirà a cobrir-la seguint el procediment recollit en l'apartat b. En les reunions del Consell Rector de l'IVAJ que es celebren mentre hi haja una vacant, un membre de la Comissió Permanent la cobrirà de forma provisional.  
  
Article 54. De la representació en organismes i institucions  
1. Representació en organismes i institucions per elecció de la Comissió Permanent  
a) La Comissió Permanent és la competent per a nomenar i cessar les persones que exercisquen la representació del Consell Valencià de la Joventut en altres organismes i institucions en què tinga representació.  
  
b) La Comissió Permanent valorarà, per a cada organisme i institució, si la representació del Consell Valencià de la Joventut recau en una persona o persones membres de la Comissió Permanent, o en terceres persones.  
c) L'elecció per part de la Comissió Permanent haurà de ser ratificada en la següent Assemblea General.  
2. La representació en organismes i institucions per elecció de l'Assemblea  
a) Quan la Comissió Permanent així ho estime, podrà proposar a l'Assemblea General l'elecció d'una persona o persones per a la representació en determinats òrgans o institucions.  
b) El procediment per a l'elecció serà el següent:  
a) Les entitats membres podran presentar candidatures des de 15 dies abans de l'Assemblea fins a 24 hores abans del seu inici.  
b) Les candidatures s'ajustaran als criteris i a les normes que determine l'organisme o institució en qüestió, i aquelles altres que estime la Comissió Permanent per al procés d'elecció.  
c) L'elecció serà mitjançant votació secreta, i resultarà triada la candidatura o candidatures que obtinguen el major nombre de vots. En cas d'empat, la votació es repetirà entre aquelles candidatures amb el mateix nombre de vots.  
  
  
CAPÍTOL V  
Del personal al servei del Consell Valencià de la Joventut  
  
Article 55. La Gerència  
1. La Gerència és responsable tècnica del funcionament ordinari del Consell Valencià de la Joventut i dels seus òrgans, així com de les comunicacions del Consell Valencià de la Joventut.  
2. El personal al servei del Consell Valencià de la Joventut, sota la coordinació de la Gerència, actua seguint les directrius fixades per l'Assemblea General, la Reunió Plenària d'Entitats Membres i la Comissió Permanent.  
3. La Gerència és designada per la Comissió Permanent, la decisió de la qual ha de ser ratificada per la Reunió Plenària d'Entitats Membres, per un període igual al del mandat de la Comissió Permanent. No obstant això, podrà establir-se un període d'ajust de tres mesos en finalitzar aquest mandat.  
4. A la Gerència li corresponen les funcions següents:  
a) Assumir la direcció del treball de les oficines que constitueixen la infraestructura administrativa del Consell Valencià de la Joventut, i complir, sota la direcció de la Comissió Permanent, els acords, resolucions i directrius que n'emanen, segons les seues competències.  
b) Ajudar la persona responsable de finances en l'administració, la gestió i la recaptació dels recursos econòmics del Consell Valencià de la Joventut, així com en la rendició de comptes i elaboració del balanç, i en la redacció d'esborrany del pressupost i de la resta d'informes econòmics.  
c) Exercir la coordinació del personal al servei del Consell Valencià de la Joventut.  
d) Ajudar tècnicament la Comissió Permanent, així com responsabilitzar-se del suport tècnic a les activitats de tots els òrgans del Consell Valencià de la Joventut.  
e) Totes aquelles funcions que, dins de les seues atribucions, li encarregue la Presidència de la Comissió Permanent.  
f) Assistir a les reunions de la Comissió Permanent i a les sessions de l'Assemblea i de la Reunió Plenària d'Entitats Membres. Coordinar els serveis que el Consell Valencià de la Joventut presta a les entitats.  
  
5. La Gerència presentarà un informe anual de la seua gestió a la Comissió Permanent, el qual es presentarà a la Reunió Plenària d'Entitats Membres.  
  
Article 56. El personal laboral al servei del Consell Valencià de la Joventut  
1. La contractació del personal laboral al servei del Consell Valencià de la Joventut és competència de la Comissió Permanent, que tindrà en compte els criteris que fixe la Reunió Plenària d'Entitats Membres i la normativa que li siga aplicable.  
2. La retribució de la Gerència i del personal laboral al servei del Consell Valencià de la Joventut la fixarà la Comissió Permanent, dins dels termes fixats en el pressupost anual i d'acord amb el que establisquen les disposicions legals aplicables. Els serà aplicable el Conveni Estatal d'Animació Sociocultural, o el seu equivalent a la Comunitat Valenciana. No obstant això, i de mutu acord entre la representació sindical i la Comissió Permanent, es podran fixar condicions laborals especials de millora no contemplades en aquest conveni.  
  
  
  
CAPÍTOL VI  
Del règim econòmic i administratiu  
  
Article 57. Recursos econòmics  
El Consell Valencià de la Joventut es manté econòmicament amb els recursos següents:  
a) Les aportacions de les entitats que l'integren.  
b) Les dotacions específiques que se li atribuïsquen amb càrrec al pressupost de la Generalitat. A aquest efecte, per raons d'interés públic i social, les quanties atorgades, en règim de concessió directa, podran ser anticipades en un cent per cent del seu import, de conformitat amb la legislació vigent, a través de la subscripció d'un conveni amb l'IVAJ, a realitzar durant la primera mensualitat de l'anualitat corresponent.  
  
c) Les subvencions que puga rebre d'altres entitats públiques.  
d) Els donatius de persones o entitats privades.  
e) Les rendes que produïsquen els béns i valors que constitueixen el seu patrimoni.  
f) Els rendiments que legalment o reglamentàriament generen les activitats pròpies.  
g) Qualssevol altres que se li atribuïsquen, per llei o per reglament.  
El Consell Valencià de la Joventut disposarà d'una dotació específica en els pressupostos de la Generalitat Valenciana.  
  
Article 58. Les quotes de les entitats membres  
1. L'Assemblea fixarà anualment, a proposta de la Comissió Permanent, la quantia de la quota.  
2. L'exercici del dret al vot en l'Assemblea, la Reunió Plenària d'Entitats Membres i les Comissions Especialitzades estarà condicionat al fet que l'entitat membre es trobe al corrent de la quota de l'exercici anterior.  
3. La Comissió Permanent està facultada per a suspendre el reembossament de dietes, despeses de viatge i altres pagaments, a aquelles entitats que no hagen satisfet les quotes corresponents a exercicis anteriors.  
4. Quan una entitat membre deixe de pagar la quota durant dos exercicis consecutius, la Comissió Permanent podrà incoar-ne expedient d'expulsió.  
  
  
Article 59. Règim pressupostari  
1. El Consell Valencià de la Joventut aprova el seu pressupost en assemblea general ordinària, d'acord amb les disposicions legals vigents i les previsions d'aquest Reglament.  
2. Mentre l'Assemblea General no aprove el pressupost d'un exercici, es prorrogarà automàticament el pressupost ordinari inicial de l'exercici anterior.  
3. El pressupost inclourà la totalitat de les despeses i ingressos, així com l'adequació pressupostària de la plantilla del Consell Valencià de la Joventut i la distribució de despeses segons l- articulat següent:  
a) Despeses  
i. Capítol I. Despeses de personal  
ii. Capítol II. Despeses de funcionament, i reunions estatutàries  
iii. Capítol III. Despeses financeres  
iv. Capítol IV. Activitats per àrees o comissions  
v. Capítol V. Inversions  
b) Ingressos  
i) Ingressos interns  
ii. Ingressos externs  
4. Acompanyant al pressupost, es presentaran a l'Assemblea, per a la seua aprovació, les bases d'execució del pressupost.  
5. L'exercici econòmic coincideix amb l'any natural.  
6. En cas de despeses o ingressos no previstos, es podran realitzar modificacions pressupostàries en les reunions plenaris d'entitats membres que es celebren en el temps de vigència de tals pressupostos. També podrà aprovar-se un pressupost extraordinari per a despeses d'inversió o per a activitats específiques de gran volum que no es repetisquen anualment.  
7. Correspon a la Tresoreria del Consell Valencià de la Joventut l'elaboració del projecte de pressupost anual, així com les bases d'execució del pressupost.  
8. La Comissió Permanent podrà concertar préstecs de fins a un 30 % del pressupost ordinari de l'exercici, i realitzar totes les operacions financeres que estime necessàries per al bon funcionament del Consell Valencià de la Joventut.  
  
Article 60. Règim comptable  
1. La comptabilitat del Consell Valencià de la Joventut s'ajustarà al Pla General Comptable i haurà de portar-se conformement als principis i els criteris tècnics generalment acceptats, a fi de proporcionar una imatge fidel del patrimoni i dels resultats de cada exercici.  
2. Trimestralment, la Tresoreria del Consell Valencià de la Joventut elevarà, a la Comissió Permanent, un informe actualitzat de l'estat de comptes i la previsió de Tresoreria per al trimestre pròxim.  
3. Anualment s'ha de procedir a l'amortització adequada del patrimoni del Consell Valencià de la Joventut.  
  
Article 61. De les despeses i reembossaments  
1. No podran realitzar-se despeses no previstes en els pressupostos, excepte per acord unànime i justificat de la Comissió Permanent i, en cas d'afectar el pressupost d'alguna comissió especialitzada o àrea, prèvia consulta a les entitats membres en una reunió d'aquesta comissió o àrea.  
2. Els lliuraments es faran mitjançant el sistema d'autoritzacions de despesa prèvies, sobre les despeses majors a 300 euros, i manaments de pagaments, autoritzats per la Presidència del Consell Valencià de la Joventut, amb el mandat de la Tresoreria i/o responsable de la comissió especialitzada o àrea, i l'informe favorable de l'existència de consignació de pressupost.  
3. Les despeses superiors a 3.000 euros hauran de disposar, almenys, de tres pressupostos, per a decidir sobre la seua selecció, excepte si es tracta de serveis continus. S'entenen per serveis continus aquells proveïdors que habitualment realitzen el mateix servei al Consell Valencià de la Joventut, es farà anualment una revisió dels seus preus amb d'altres del mercat, i correspondrà a la Comissió Permanent la seua elecció i fixar-ne la relació anual.  
4. Dins dels límits del pressupost anual, es garantirà el reembossament de les despeses de viatge originades per la participació de les persones membres de la Comissió Permanent i representants d'entitats, en el compliment de les seues obligacions i a requeriment de qualsevol òrgan del Consell Valencià de la Joventut.  
5. Les reunions estatutàries i les activitats de representació del Consell Valencià de la Joventut seran gratuïtes. Per a la resta d'activitats, la Comissió Permanent podrà establir quotes de participació, d'acord amb el que s'estableix les normes internes.  
  
Article 62. Rendició de comptes i auditories  
1. La Comissió Permanent ha de presentar a la consideració de l'Assemblea General l'estat de comptes i les xifres d'ingressos i despeses de l'execució pressupostària, comparades amb les pressupostades, i quantificar en termes absoluts i percentuals les desviacions existents.  
  
2. Tota desviació de més del 10 % haurà de ser justificada per la Comissió Permanent.  
3. Anualment es presentarà a la consideració de l'Assemblea General l'evolució i la situació patrimonial del Consell Valencià de la Joventut.  
4. La rendició de comptes inclourà un informe de l'auditoria interna. Cada dos anys, amb l'informe de gestió, la Comissió Permanent presentarà un informe d'auditoria externa.  
5. Els documents comptables de cada exercici i l'informe o informes d'auditoria es distribuiran a totes les entitats membres del Consell Valencià de la Joventut, amb almenys 15 dies d'antelació a la celebració de l'Assemblea General.  
6. La no aprovació dels comptes comportarà la convocatòria d'una Reunió Plenària d'Entitats Membres, a celebrar abans de 30 dies, per a tornar a considerar-los amb els canvis oportuns, la documentació annexa i les explicacions requerides.  
7. Tot el que s'hi preveu es realitzarà sense perjudici de la verificació de comptes que, de conformitat amb la legislació vigent, puga fer l'Administració Valenciana.  
  
Article 63. L'auditoria interna  
1. L'Assemblea triarà d'entre els seus membres, cada dos anys, tres persones encarregades de realitzar els informes de l'auditoria interna.  
2. La seua funció consisteix a fer un seguiment del compliment del pressupost acordat, i analitzar la gestió comptable i patrimonial del Consell Valencià de la Joventut, així com assessorar sobre el seu òptim aprofitament econòmic. Partint d'això, presentarà els informes sobre l'estat financer i patrimonial del Consell Valencià de la Joventut, sobre la forma i el grau de compliment del pressupost i sobre els procediments comptables utilitzats, a l'Assemblea i a la Reunió d'Entitats Membres.  
  
3. Cadascuna de les consideracions del seu informe indicarà el nombre de membres que hi estan d'acord i els possibles vots particulars que hi haguera.  
  
Article 64. Règim patrimonial  
1. Es farà, cada dos anys, un inventari dels béns que siguen patrimoni del Consell Valencià de la Joventut.  
2. La Comissió Permanent informarà cada any de la situació patrimonial del Consell Valencià de la Joventut.  
3. Anualment es realitzaran les oportunes previsions d'amortització per a l'immobilitzat material i immaterial del Consell Valencià de la Joventut, segons les normes legals aplicables i les convencions comptables generalment acceptades.  
4. Les bases d'execució del Pressupost establiran una quantia màxima per a la compra o alienació de béns patrimonials, la superació de la qual requerirà l'acord unànime dels membres de la Comissió Permanent.  
  
Article 65. Organització dels serveis del Consell Valencià de la Joventut  
La Comissió Permanent desenvoluparà una normativa interna que regularà la utilització i cessió tant d'instal·lacions com de materials del Consell Valencià de la Joventut als seus membres de ple dret, membres adherits, entitats col·laboradores i entitats externes.  
  
Article 66. Normes interiors  
Les normes interiors determinaran les regles d'obligada aplicació en relació amb les matèries següents:  
1. En matèria econòmica, a través de les bases d'execució del pressupost, que constitueixen les normes per a desenvolupar el pressupost durant l'exercici econòmic en qüestió.  
2. Les concernents a la valoració, la conservació i la gestió del patrimoni del Consell Valencià de la Joventut.  
3. La informació mínima que han de contindre els informes que la Comissió Permanent ha de sotmetre a l'Assemblea.  
4. L'estructura i el contingut del pressupost econòmic i del d'inversions de cada exercici, així com les mesures aplicables fins que s'obtinga l'aprovació de cada pressupost anual.  
5. Les normes relatives al contingut mínim de l'auditoria anual dels comptes del Consell Valencià de la Joventut.  
6. La publicitat i difusió, entre els membres del Consell Valencià de la Joventut i altres organismes o entitats interessades, que s'hauran de donar tant als documents comptables de cada exercici com als informes d'auditoria.  
7. La quantia de dietes, desplaçaments, límit de reembossaments de despeses i de justificació.  
8. Els criteris d'assignació de quotes per a les activitats del Consell Valencià de la Joventut.  
9. En matèria procedimental, sobre el funcionament d'assemblees i comissions, i amb caràcter general aquelles instruccions sobre el funcionament administratiu i ordinari, establides per la Comissió Permanent.  
  
  
  
CAPÍTOL III  
Del règim jurídic  
  
Article 67. Recursos  
Els actes administratius emanats dels òrgans del Consell Valencià de la Joventut seran directament recurribles en via contenciosa administrativa, conformement a la Llei reguladora d'aquesta jurisdicció.  
  
Article 68. Règim de funcionament  
1. El Consell Valencià de la Joventut es regirà per les normes de dret privat, i en particular per aquelles que regulen el funcionament de les associacions, amb les especificitats que preveu la Llei 15/2017, de 10 novembre, de la Generalitat, de polítiques integrals de joventut, i pels preceptes del present reglament.  
2. El Consell Valencià de la Joventut subjectarà la seua activitat a les normes de dret públic quan exercisca potestats administratives que li atribuïsca l'ordenament jurídic.  
3. El Consell Valencià de la Joventut estarà regulat pel present Reglament de règim intern, que haurà de ser aprovat per dos terços dels vots emesos de l'Assemblea General.  
4. Una vegada aprovat, el reglament serà publicat en el Diari Oficial de la Generalitat Valenciana.  
5. La convocatòria, la constitució, el funcionament i el règim d'acords dels òrgans del Consell Valencià de la Joventut es determinen en el present Reglament, d'acord amb el que estableix la Llei 40/2015, de Règim jurídic del sector públic, per als òrgans col·legiats.  
  
  
  
CAPÍTOL IV  
De la reforma del Reglament  
  
Article 69. Procediment  
1. Aquest reglament podrà ser revisat a proposta de la Comissió Permanent, o un terç dels membres de ple dret, i haurà de comptar per a la seua aprovació amb dos terços dels vots emesos per l'Assemblea.  
  
2. En la convocatòria de l'Assemblea, que haurà de ser ordinària, s'adjuntarà l'article o articles objecte de revisió, i les modificacions que es pretenen introduir.  
  
Article 70. Dissolució del Consell Valencià de la Joventut  
El Consell Valencià de la Joventut no es podrà dissoldre mentre cinc entitats membres s'hi mostren en contra.  
  
  
DISPOSICIÓ TRANSITÒRIA  
  
Quedarà obert un període hàbil de 6 mesos comptats des de l'entrada en vigor del present Reglament perquè les entitats que ara són membres del Consell Valencià de la Joventut puguen aportar la documentació necessària que acredite el compliment dels nous requisits de pertinença.  
  
Transcorregut aquest temps, es convocarà una Assemblea per a determinar els membres del Consell Valencià de la Joventut.  
  
  
DISPOSICIÓ FINAL  
  
El present reglament entrarà en vigor l'endemà de la seua publicació en el Diari Oficial de la Generalitat Valenciana.